منیم دوستلاریمدان بیریسی شعبده بازدیر.هردن خاطیر _ حؤرمته گؤره اؤز ایشلریندن منه ده اؤیره دردی ! آما بیر گؤزل شعبده بازلیغی وار ایدی ، نه ایللاه ائله دیم منه اؤیرتمه دی کی اؤیرتمه دی . او دوستومون بو ایشی ایستر _ ایستمز منیم اوره ییمه گلمیشدی ، بیله سینه ده دئمیشدیم کی :«بیر گون یئتد کی دمیر قاپینین ، تاختا قاپییا ایشی دوشسون !»
گونلرین بیر گونونده ، تبریزین یای فئستیواللارینین بیرین ده ، منه زنگ آچیب ، فئستیوالدا وئرلیشینین اولدوغون خاطیرلادیب منی ده بو فئستیوالا چاغیردی ! من ده کی موفته یئردن قاچماماق عادتیمدیر ، قبول ائتدیم !
_ پیس اوشاق ! نئچه نفرسینیز؟
من ده بوتون طایفانی وجهه قویوب «ییرمی بئش نفریک!» دئدیم. چوخ اولدوغوموزا گؤره دئدییینه پئشمان اولموش کیمی دویولوردو ، «فیلان گون آخشام اوستو فیلان سینمانین قاباغیندا گؤزلورم ، حتمن گلرسینیز !» دئدی !
باش اوسته دئمکدن سونرا باشقا چارام یوخ ایدی . فئستیوال گونو یئتیشیب ، بوتون قوهوم _ قونشونو بیر یئره ییغیب ، شعبده باز دوستوم دئین سینمانین قاباغینا گئتدیک ! بیر آزدان دوستومو اوردا گؤروب ۲۵ فقره موفته بیلیطی آلیب ، بیله سیندن تشککور ائدیب آیریلاندا ، دوستوم دئدی :«پیس اوشاق قارداش ! سندن بیر بالاجا ایسته ییم وار ، الیندن گلسه اونو مندن اسیرگه مه یه سن !»
_ بونلار نه سؤزدور کیشی ؟ سن امر ائله ، من خیدمتینده یم !
_ تراختور نئچه ایلدن سونرا بو ایل برتر لیگه گلیب ، اونا گؤره بوتون توپلانتیلاردا/مجلیسلرده تراختورون سؤزو وار ! دوزون آختارسان منیم بیر امکداشیم وار کی بو گئجه نین وئرلیشینده منیمله اولا بیلمه یه جک ؛ منیم ده تراختورا گؤره بیر شعبده بارلیغیم وار کی اونو ایکی نفره اجرا ائتمک اولار ، افتخار وئریب منه یاردیم ائتسن ، من ده بو شعبده بازلیغی بوردا اجرا ائدرم !
_ الیمدن گلسه ، عیبی یوخ !
شعبده باز دوستوم ، جیبیندن بیربارماق یئکه لیکده سلیقه ایله بوکولموش ، قیرمیزی پارچا وئریب منه دئدی : «باخ بیر ! بو فئستیوالدا کیمسه بیزیم تانیش اولدوغوموزدان خبری یوخدور ! سنه وئردیییم بو بوکولو پارچانین بیر مئتیر ائنی ، ایکی مئتیر بویو وارکی اوستونده “یاشاسین تراختور” یازدیرمیشام ؛آما بو پارچانین جینسی اؤزل/مخصوص اولدوغو ایچین ، بوکولندن سونرا بیر بارماق یئکه لیکده اولور ! بو پارچانین ائله بوکولوسون کؤینه یینین جیبینه قویاجاقسان ، منیم وئرلیش نوبتیم اولاندان سونرا ، بیر _ ایکی شعبده بازلیق ائدیب سونرا ، تراختورون بؤیوک بیر
بایراغین کی اونون دا اوستونده “یاشاسین تراختور” یازدیرمیشام ، اججی _ مججی ائدیب یوخ ائده جه یم ! اوندان سونرا تاماشاچیلارا دئیه جه یم :«هر کیم ایستیر بو پارچانی اونون جیبیندن چیخاردام ، الین قووزاسین !» بللیدیر کی هامی الین قووزایاجاق ، سن ده اونلارا قوشولوب الینی قالدیراجاقسان ، من ده تاماشاچیلارین ایچیندن سنی سئچیب ، صحنه یه چاغیراجاغام ! یالنیز قاباق سیرادا اوتورماکی شک ائله ین اولماسین ! بیر ده اوتوردوغون یئری منه آنلات کی گلیب تاماشاچیلارین ایچیندن سنی راحات تاپا بیلیم ! سن ده اؤزونو بیلمه مزلییه ووروب صحنه یه چیخاجاقسان !
صحنه یه چیخاندان سونرا ، یوخ ائتدیییم پارچانین یئرینه سن ده کی پارچانی ، کؤینه یینین جیبیندن چیخاردیب ، تاماشاچیلارا گؤستره جه یم !»
او قیرمیزی پارچانی کؤینک جیبیمه قویوب ، قوهوملاریم ایله بیرلیکده سینمانین ایچریسینه گئتدیک . وئرلیش باشلامامیشدان اؤنجه ، اوتوردوغوم یئری دوستوما گؤستردیم کی منی راحات تاپا بیلسین ! بیر آزدان فئستیوال باشلانیب ، تئاتر اجرا اولدو ، سونرا شهریمیزین شارقیچیلارینین بیری تراختورا اوخودوغو شارقینی اوخودو ! سیرا منیم شعبده باز دوستوما چاتدی ! بیر _ ایکی اینانیلماز شعبده بازلیق ائتمه یینه گؤره تاماشاچیلارین آلقیشی سالونو بورودو ! سونرا اوستونه “یاشاسین تراختور” یازیلمیش اؤزونده کی قیرمیزی پارچانی چیخاردیب تاماشیچیلارا گؤستردی ! نم
نه اویون بزه دی کی او پارچا بیردن بیره یوخ اولدو ! هامی تعجبله صحنه یه باخیردی ! دوستوم پارچانی یوخ ائدندن سونرا میکروفونو گؤتوروب دئدی :« هر کیم ایستیر یوخ ائتدیییم پارچانی اونون کؤینک جیبیندن چیخاردام ، الین قالدیرسین !»
دوستوم دئین کیمی هامی الین قالدیردی ، من ده اونلارا قوشولوب ، یالاندان الیمی قووزادیم ! شعبده باز دوستوم تاماشاچیلارین ایچینه گیریب ، صحنه یه چیخماغا منی سئچدی ! قیرمیزی پارچانی کؤینه ییمین جیبیندن چیخاردیب ، جورابیما قویاندان سونرا آیاغا قالخیب صحنه یه دوغرو یولا دوشدوم . دوستوم اؤنجه میکروفونو منه توتوب ، آدیمی سوروشدو !
_ من ابوالفضل ثوابی ۳۲ یاشیمن وار !
منی تانیمادیغینی ثابت ائتمه یه گؤره یالاندان دئدی : « نمنه ؟ ابوالفضل سرابی بویوردون ؟ من یاخشی ائشیده بیلمه دیم ! بیرده بویورا بیلرسن ؟
_ سرابی یوخ ، ثوابی !
_ بعلی… آقای ثوابی ! ایندی او ایتیردیییم پارچانی سنین کؤینه یینین جیبیندن چیخاردا بیلرم می؟
_ نه بیلیم واللاه ؟ حتمن چیخاردا بیلرسن کی منی بورا چاغیریبسان دااای ! باشارا بیلسن ، چیخارت !
شعبده باز الین کؤینه ییمین جیبینه سالیب پارچانی آختاریردی آما پارچادان خبر یوخ ایدی ! اه ییلیب قولاغیما پیچیلدادی : « آغای ثوابی ! پیس اوشاقلیغینا سالما ! بورا پیس اوشاقلیغین یئری دئییل !
_ سن اؤله سن ! سن منه ایسته دیییم شعبده بازلیغی اؤیرتمه دین دااای ، هه ؟ ایندی سنین ده منه ایشین دوشر یا یوووووووووخ ؟
دوستوم پارچانی منیم جیبیمدن آختارارکن ، تاماشاچیلار گولمکدن غش ائدیردیلر ! نقدر یالوار _ یاخار ائتدی ، پارچانین یئرین بیله سینه دئمه دیم! آختارماقدان یورولوب میکروفونو گؤتوروب تاماشاچیلارا بیر سؤز دئمک ایستیردی کی ، میکروفونو الیندن آلیب دئدیم : « عزیز تاماشاچیلار ! دوزدور بو شعبده باز دوستوموز ایندییه کیمی منی تانیماییب آما من اؤزوم ده شعبده بازام ! ایندی سیزین گؤزلرینیزین قاباغیندا ، دوستوموز یوخ ائتدییی پارچانی جورابیمدان چیخاردیب ، سیزلره گؤستره جه یم !»
تاماشاچیلار بیر طرفه ، شعبده باز دوستوم اؤزو ده مات _ مات منه باخیردی ! شعبده باز دوستومدان اؤیرندیییم شعبده بازلیقلارین بیر _ ایکیسین اجرا ائدیب ، تاماشاچیلاری ایناندیراندان سونرا ، او یوخ ائتدییی قیرمیزی پارچانی جورابیمدان چیخاردیب ، تاماشاچیلارا گؤستردیم ! هامی تعجبله منی آلقیشلاییب ، پارچانین اوستونده “یاشاسین تراختور” کلمه لرین اوخویوردولار !
فئستیوال قورتولاندان سونرا هامی مندن ایمضا آلیردی ، دوستوم تعجبله منیم یئنی تاپدیغیم طرفدارلاریما باخیب ، گولمه یین ساخلایا بیلمیردی !
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab